Diari Oficial de la Generalitat Valenciana


Sumari del DOGV 9540, del 23-02-2023 (2023/1819)

RESOLUCIÓ de 20 de febrer de 2023, de la consellera d'Educació, Cultura i Esport, per la qual es modifica el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9540

Data del DOGV
:   23-02-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/1819


Data del document
:   20-02-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 20 de febrer de 2023, de la consellera d'Educació, Cultura i Esport, per la qual es modifica el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020. [2023/1819]  
L'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), disposa que aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar, tant dels seus òrgans com dels seus organismes públics dependents i el contingut dels quals serà el que es determina en la legislació bàsica estatal.  
L'article 8.1 de la Llei 38/2003, de 17 de novembre, general de subvencions, amb el caràcter de normativa bàsica, estableix que els òrgans de les administracions públiques o qualsevol dels ens que proposen l'establiment de subvencions, amb caràcter previ, hauran de concretar en un pla estratègic de subvencions, els objectius i efectes que es pretenen amb la seua aplicació, el termini necessari per a la seua consecució, els costos previsibles i les seues fonts de finançament, que se supeditaran, en tot cas, al compliment dels objectius d'estabilitat pressupostària.  
  
L'article 160.2.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, disposa que les persones titulars de les conselleries, tant en l'àmbit dels seus departaments com en el dels organismes públics vinculats o dependents, són els òrgans competents per a aprovar el pla estratègic de subvencions de la conselleria, que comprendrà tant les pròpies del departament com les dels organismes públics vinculats o dependents.  
  
Mitjançant la Resolució de 23 de març de 2020, d'aquesta conselleria, es va aprovar el Pla estratègic de subvencions per al període 2020-2023, modificat per Resolució de 2 de març de 2021, de la Conselleria d'Educació, Cultura i Esport; per Resolució de 23 de febrer de 2022, de la Conselleria d'Educació, Cultura i Esport; per Resolució de 26 de juliol de 2022, de la sotssecretària de la Conselleria d'Educació, Cultura i Esport, i per Resolució de 19 de gener de 2023, de la consellera d'Educació, Cultura i Esport.  
Aquest Pla estratègic de subvencions per al període 2020-2023 està en permanent procés d'adaptació a fi d'incloure els canvis que es van introduint en les línies de subvenció. La Llei 9/2022, de 30 de desembre, de pressupostos de la Generalitat per a l'exercici 2023, inclou una nova línia de subvenció nominativa que ha de ser incorporada a l'esmentat document. Tot això amb l'objectiu que el Pla estratègic de subvencions oferisca la informació relativa a l'activitat subvencional de la conselleria de manera completa i integrada, afavorint amb això la informació a la ciutadania i la transparència en la gestió.  
  
Vist tot això i fent ús de les atribucions conferides per l'article 28 de la Llei 5/1983, de 30 de desembre, del Consell, i per l'article 79 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, resolc:  
  
Primer  
Modificar el Pla estratègic de subvencions 2020-2023 de la Conselleria d'Educació, Cultura i Esport, d'acord amb el detall següent:  
  
1. Inclusió de la línia de subvenció S9158000, «Màster de formació del professorat de Formació Professional», en els termes de l'annex únic.  
2. Modificació de la línia de subvenció S8125000, en els termes de l'annex únic.  
  
Segon  
Ordenar la seua publicació en el Diari Oficial de la Generalitat Valenciana, de conformitat amb el que es disposa en l'article 45.1 de la Llei 39/2015, d'1 d'octubre, del procediment administratiu comú de les administracions públiques, en la pàgina web de la Conselleria d'Educació, Cultura i Esport, i també en el Portal de Transparència de la Generalitat GVA Oberta.  
  
València, 20 de febrer de 2023.- La sotssecretària (p. d. R. de 13.04.2022, DOGV núm. 9328): Eva María Coscollá Grau.  
  
  
  
ANNEX ÚNIC  
Modificació del Pla estratègic de subvencions 2020-2023 de la Conselleria d'Educació, Cultura i Esport  
  
S'inclou en el Pla estratègic de subvencions 2020-2023 de la Conselleria d'Educació, Cultura i Esport, en el capítol referit a la Direcció General de Formació Professional i Ensenyaments de Règim Especial, un nou objectiu i una nova línia de subvenció:  
  
OBJECTIU ESTRATÈGIC 8: Fomentar la formació d'aspirants a formar part del cos de professors i professores especialistes en sectors singulars de Formació Professional.  
Línia de subvenció:  
Codi de línia: S9158000.  
Denominació: Màster de formació del professorat de Formació Professional.  
Manera de concessió: concessió directa, article 168.1.a.  
Beneficiaris: Universitat de València.  
Descripció i finalitat: consolidar la formació del futur professorat de Formació Professional.  
1. Àrees de competències afectades i sectors cap als quals es dirigeixen les ajudes:  
Les persones amb títol de Tècnic o Tècnica Superiors de Formació Professional declarats equivalents, a l'efecte de docència, han de comptar amb la capacitació pedagògica i didàctica de tècnics superiors o equivalent per a accedir a la docència.  
Les 10 especialitats del cos de professors especialistes en sectors singulars de Formació Professional són:  
- Cuina i pastisseria  
- Estètica  
- Fabricació i instal·lació de fusteria i moble  
- Manteniment de vehicles  
- Mecanitzat i manteniment de màquines  
- Patronatge i confecció  
- Perruqueria  
- Producció en arts gràfiques  
- Serveis de restauració  
- Soldadura  
2. Objectius i efectes que es pretenen amb la seua aplicació: mantindre i potenciar l'oferta formativa la capacitació pedagògica i didàctica de tècnics superiors o equivalent per a accedir a la docència.  
3. Mecanisme: concessió directa i instrumentada mitjançant resolució.  
4. Delimitació de les línies bàsiques de les bases reguladores: subscripció de la corresponent resolució.  
5. Calendari: fins al 31 de desembre de cada any.  
6. Termini necessari per a la seua consecució: anual.  
7. Costos previsibles per a la seua realització i fonts de finançament: 20.000,00 € de fons propis de la Generalitat.  
8. Indicadors de seguiment i avaluació: es comprovarà la materialització efectiva de la formació i del nombre de persones formades i que obtinguen la capacitació pedagògica i didàctica.  
  
Es modifica en el Pla estratègic de subvencions 2020-2023 de la Conselleria d'Educació, Cultura i Esport, en el capítol referit a la Direcció General de Formació Professional i Ensenyaments de Règim Especial, la línia de subvenció següent:  
  
OBJECTIU ESTRATÈGIC 3: Implementar polítiques dirigides a evitar la discriminació per raons econòmiques en els estudis de Formació Professional del sistema educatiu.  
Codi de línia de subvenció: S8125000.  
Denominació: Subvencions per a facilitar la realització de la formació professional en centres sostinguts per fons públics, quan l'entorn formatiu, centre educatiu o empresa es troben allunyats de la seua residència habitual.  
Manera de concessió: concurrència competitiva.  
Beneficiaris: alumnat matriculat en cicles formatius en centres sostinguts amb fons públics que realitzen formació en entorns allunyats del seu lloc de residència habitual.  
Descripció i finalitat: proporcionar a l'alumnat de cicles formatius d'FP de centres educatius sostinguts amb fons públics la residència habitual dels quals es trobe allunyada del centre educatiu o de l'empresa, una ajuda per a finançar les despeses addicionals que comporta aquest fet.  
1. Àrees de competències afectades i sectors cap als quals es dirigeixen les ajudes:  
L'ordenació i gestió dels ensenyaments de Formació Professional.  
  
Les ajudes es dirigeixen a l'alumnat de Formació Professional de centres educatius sostinguts amb fons públics.  
2. Objectius i efectes que es pretenen amb la seua aplicació:  
Proporcionar a l'alumnat de cicles formatius de Formació Professional de centres educatius sostinguts amb fons públics la residència habitual dels quals es trobe allunyada del centre educatiu o empresa de formació, una ajuda per a transport, residència o manutenció.  
Facilitar l'accés, la formació en empresa o dual i la finalització dels estudis de Formació Professional d'acord amb les seues capacitats independentment de la distància a la seua localitat i les despeses que ocasionen.  
3. Mecanisme: convocatòries per resolució a l'empara de l'ordre de bases reguladores.  
4. Delimitació de les línies bàsiques de les bases reguladores: concreció dels requisits dels beneficiaris; procediment de la convocatòria i de concessió de la subvenció; criteris d'atorgament de la subvenció, i justificació de la concessió.  
5. Calendari:  
Primer semestre: elaboració i publicació de l'ordre en què s'establisquen les bases reguladores.  
Segon semestre: convocatòria anual d'aquestes subvencions mitjançant una resolució de convocatòria; concreció dels criteris de valoració anuals, i resolució i justificació de la concessió de la subvenció.  
6. Termini necessari per a la seua consecució: fins al 31 de desembre de cada any.  
7. Costos previsibles per a la seua realització i fonts de finançament: 8.000.000 euros (cofinançat PO FSE+ 2021-2027).  
8. Indicadors de seguiment i avaluació: alumnat beneficiari.